《閒中读易》
宋代·郭印

圣人阐性命，易书所自作。
要令末世士，悟取先天学。
俗儒何纷纷，私意妄穿凿。
或被阴阳拘，或遭象数缚。
执一以为真，盲夫妄扪摸。
我尝皆过眼，去道转辽邈。
粤从探释氏，奧处窥其略。
返照日月久，豁然生妙觉。
八卦未画初，玄门启关钥。
向来百家言，尽把束高阁。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。